የውጭ ጉዳይ ሚኒስቴር ካርታ የምጠቀመው ከካርታ ሥራዎች ኤጀንሲ ወስጄ ነው አለ
የውጭ ጉዳይ ሚኒስቴር ቅዳሜ ግንቦት 17 ቀን 2011 ዓ.ም በድረ ገጹ ላይ የተጠቀመውን የተሳሳተ ካርታ በማስመልከት ይቅርታ በመጠየቅ፣ ለእንደዚህ አይነት ይፋዊ ሥራዎች ካርታ የሚያገኘው ግን ከኢትጵያ ካርታ ሥራዎች ኤጀንሲ መሆኑን አስታወቀ፡፡ ይኼን ያሉት የውጭ ጉዳይ ሚኒስቴር ቃል አቀባይ አቶ ነብያት ጌታቸው ዛሬ ማክሰኞ ግንቦት 20 ቀን 2011 ዓ.ም. በሰጡት ጋዜጣዊ መግለጫ ላይ ነው፡፡ይሁንና ይህ ካርታ ከየት እንደተገኘና ማን በድረ ገጹ ላይ እንደለጠፈው እንዳልታወቀ በመግለጽ፣ ይኼንን ለማወቅ በተቋሙ ባለሞያዎች እየተጠና መሆኑን የውጭ ጉዳይ ሚኒስቴር ቃል አቀባይ አቶ ነብያት ተናግረዋል፡፡በውጭ ጉዳይ ሚኒስቴር ድረ ገጽ ላይ የተለጠፈው የአፍሪካ ፖለቲካዊ ካርታ ሶማሊያንና ኢትዮጵያን ብሎም ሁለቱ ሱዳኖችንና በመካከለኛው አፍሪካም ሁለቱን ኮንጎዎች የቀላቀለ ነበር፡፡ በዚህም ምክንያት በርካታ ሰዎች በማኅበራዊ ድረ ገጾች ላይ ከፍተኛ ተቃውሞ የያስተጋቡ ሲሆን፣ በተለይ ከሶማሊያ በኩል የበረታ ተቃውሞ ተስተውሏል፡፡ ይህንን ተከትሎም፣ የውጭ ጉዳይ ሚኒስቴር ይቅርታ በመጠየቅ ከድረ ገጹ ላይ የተጠቀመውን ካርታ አጥፍቷል፡፡ምንም እንኳን ይህንን ካርታ ማን እንደተጠቀመውና ከየት እንዳመጣው እየተጠና እንደሆነ አቶ ነብያት ቢናገሩም፣ የተቋሙ የአይሲቲ ባለሞያዎች ይህንን ለመለየት እንዴት ረጅም ጊዜ እንደወሰደባቸው፣ ብሎም በተቋሙ ድረ ገጽና በማኅበራዊ ገጾች ላይ የሚሠሩ በባለሞያዎች ሞያዊ ክህሎትና ብቃት ምን እንደሚመስል በሪፖርተር የተጠየቁትን ጥያቄ ሳይመልሱ አልፈዋል፡፡በሚኒስቴር መሥሪያ ቤቱ ድረ ገጽ ላይ የተጻፈውን ይቅርታ በመግለጫ የደገሙት አቶ ነብያት፣ እንደነርሱ ያሉ ተቋማት ትልቅ በመሆናቸው ካርታዎቻቸውን ከሚታወቅ ምንጭ መውሰድ እንዳለባቸው በማስታወቅ፣ ካርታዎችን ከኢትዮጵያ ካርታ ሥራዎች ኤጀንሲ እንወስዳለን ሲሉም ገልጸዋል፡፡